CELEX: 32014D0246
Language: bg
Date: 2014-04-28 00:00:00
Title: 2014/246/EС: Решение за изпълнение на Комисията от 28 април 2014 година за признаване на правната и надзорна уредба на Аржентина за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг  Текст от значение за ЕИП

3.5.2014   
            
            
               BG
            
            
               Официален вестник на Европейския съюз
            
            
               L 132/68
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 28 април 2014 година
   за признаване на правната и надзорна уредба на Аржентина за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
   (текст от значение за ЕИП)
   
      (2014/246/EС)
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (1), и по-специално член 5, параграф 6 от него,
   като има предвид, че:
   
               (1)
            
            
               На 22 октомври 2012 г. Комисията упълномощи Европейския орган за ценни книжа и пазари (ЕОЦКП) да изготви становище във връзка с техническата оценка на правната и надзорна уредба на Аржентина по отношение на агенциите за кредитен рейтинг (АКР).
            
         
               (2)
            
            
               В своето техническо становище, представено на 31 май 2013 г., както и в неговия актуализиран вариант, представен на 18 декември 2013 г., ЕОЦКП посочи в заключение, че правната и надзорна уредба на Аржентина по отношение на агенциите за кредитен рейтинг е съпоставима с предвидената в Регламент (ЕО) № 1060/2009.
            
         
               (3)
            
            
               Съгласно член 5, параграф 6, втора алинея от Регламент (ЕО) № 1060/2009, за да може правната и надзорна уредба на трета държава да бъде счетена за еквивалентна на изискванията на същия регламент, трябва да бъдат удовлетворени три условия.
            
         
               (4)
            
            
               Според първото условие агенциите за кредитен рейтинг в съответната трета държава трябва да подлежат на разрешителен или регистрационен режим и на текущ ефективен надзор и правоприлагане. Аржентинската правна и нормативна уредба е в сила от 1992 г. Неотдавна тя беше преразгледана и подсилена, като понастоящем включва Закон № 26.831 („Закон за капиталовите пазари“), приет на 29 ноември 2012 г., допълнен с Указ № 1023/13 от 29 юли 2013 г., който установява общите принципи на работа на аржентинските капиталови пазари, включително принципи на високо равнище, които се прилагат по отношение на агенциите за кредитен рейтинг. Нормативната уредба също така включва новите закони за изпълнителната национална комисия за ценни книжа (Comision Nacional de Valores), CNV), които бяха приети с Обща резолюция № 622/2013. Всички тези актове са влезли в сила. АКР също така следва да спазват всички разпоредби на Кодекса на поведение на Международната организация на комисиите по ценни книжа (IOSCO). Съгласно тази нормативна уредба АКР трябва да са регистрирани и да са обект на текущ надзор от страна на CNV. Закон № 26.831 определя компетенциите на CNV в областта на надзора и санкционирането. CNV е упълномощена да извършва инспекции и разследвания по отношение на физически или юридически лица, които са подчинени на съответния надзорен орган, да иска помощ от правоприлагащите органи, да предприема съдебни действия и да съобщава за престъпления. Два пъти годишно CNV извършва проверки на място и документни проверки за всяка регистрирана АКР. CNV може, в случай на нарушение на приложимите разпоредби, да налага санкции, като глоби или забрана за минимален период от пет години за заемане на длъжности като директор, управител и одитор или член на комитета, определящ рейтингите. CNV може също така да отстранява временно или постоянно тези отговорни лица, както и да оттегля регистрации или разрешителни на АКР. CNV води публичен регистър на случаите на правоприлагане на своя уебсайт, където се указва тяхното начало, окончателното решение по тях, както и наложените санкции. Споразумението за сътрудничество, сключено между ЕОЦКП и CNV, предвижда информационен обмен във връзка с мерките за правоприлагане и надзор, взети спрямо трансгранични агенции за кредитен рейтинг. На тази основа следва да се приеме, че АКР в Аржентина са обект на изисквания за лицензиране или регистрация, равностойни на определените в Регламент (ЕО) № 1060/2009, и че надзорните и правоприлагащите разпоредби в Аржентина, приложими за АКР, се прилагат и изпълняват ефективно.
            
         
               (5)
            
            
               Според второто условие АКР в съответната трета държава трябва да се подчиняват на правнообвързващи правила, които са еквивалентни на правилата, посочени в членове 6 — 12 и приложение I към Регламент (ЕО) № 1060/2009, с изключение на членове 6а, 6б, 8а, 8б, 8в и 11а, точка 3, букви ба) и точки 3а и 3б от раздел Б от приложение I към посочения регламент. При оценката на изпълнението на това условие следва да се обърне надлежно внимание на член 2, параграф 1 от Регламент (ЕС) № 462/2013 на Европейския парламент и на Съвета (2) по отношение на датата на прилагане на някои разпоредби на Регламент (ЕО) № 1060/2009. Аржентинската правна и надзорна уредба изисква АКР да бъдат ръководени от съвет на директорите, който отговаря за гарантиране на стабилно и разумно управление на АКР, за независимостта на дейността по определяне на рейтингите и за надлежното установяване, управление, разкриване и отстраняване на конфликтите на интереси. За тази цел АКР трябва да приемат подходящи и ефективни организационни и административни механизми и да представят и поддържат информация относно съществуващите и потенциалните конфликти на интереси, свързани с членовете на комитета, определящ рейтингите, членовете на съвета на директорите, управителите и служителите, чрез финансовата информационна „магистрала“ („Autopista de la informacion Financiera“). АКР трябва да установят и поддържат постоянно и ефективно звено по съответствието, което функционира независимо и се отчита директно пред съвета. По отношение на организационните процеси и процедури аржентинската правна и надзорна уредба съдържа подробни правила относно възлагането на дейности на външни изпълнители, относно отчетността и поверителността. От АКР се изисква да правят преглед на своите рейтингови методологии, модели и ключови рейтингови допускания поне веднъж годишно, а също така да проследяват и преразглеждат своите рейтинги най-малко четири пъти годишно. Аржентинската уредба съдържа широк кръг изисквания за разкриване на информация по отношение на кредитните рейтинги и рейтинговата дейност, като например задължителното използване на рейтингови категории, изискването кредитните рейтинги да бъдат публикувани непосредствено след обсъждане в комитета, определящ рейтинга, а всички рейтинги и рейтингови доклади — да бъдат представени за публикуване на финансовата информационна магистрала на уебсайта на CNV. Следователно аржентинската нормативна уредба следва да постига резултатите, изисквани от Регламент (ЕО) № 1060/2009, що се отнася до управлението на конфликти на интереси, организационните процеси и процедури, които всяка агенция за кредитен рейтинг трябва да прилага, качеството на рейтингите и методологиите за тяхното определяне, оповестяването на кредитните рейтинги и цялостното и периодичното оповестяване на дейностите по определяне на кредитен рейтинг. Така тя осигурява еквивалентна защита по отношение на добросъвестността, прозрачността и доброто управление на АКР, както и по отношение на надеждността на дейностите по определяне на кредитен рейтинг.
            
         
               (6)
            
            
               Според третото условие регулаторният режим в съответната трета държава не трябва да допуска намеса от страна на надзорните органи и други публични органи на посочената трета държава при определяне на съдържанието на кредитните рейтинги и на методологиите за определяне на кредитен рейтинг. CNV е административен орган и следователно попада в обхвата на Закон № 19.549 от 3 април 1972 г. относно административната процедура. CNV действа чрез административни актове в рамките на делегираните правомощия. Доколкото това може да бъде установено, не съществува правна разпоредба за оправомощаване на CNV или друг публичен орган да влияе на съдържанието на кредитните рейтинги или методологии.
            
         
               (7)
            
            
               С оглед на разгледаните фактори може да се счита, че аржентинската правна и надзорна уредба за агенциите за кредитен рейтинг отговаря на условията, изложени в член 5, параграф 6, втора алинея от Регламент (ЕО) № 1060/2009. Следователно аржентинската правна и надзорна уредба на агенциите за кредитен рейтинг следва да бъде счетена за еквивалентна на правната и надзорна уредба, създадена с Регламент (ЕО) № 1060/2009. Комисията, с помощта на предоставената от ЕОЦКП информация, ще продължи да наблюдава развитието на аржентинската правна и надзорна уредба за АКР и изпълнението на условията, въз основа на които е взето настоящото решение.
            
         
               (8)
            
            
               Мерките, предвидени в настоящото решение, са в съответствие със становището на Европейския комитет по ценни книжа,
            
         ПРИЕ НАСТОЯЩОТО РЕШЕНИЕ:
   Член 1
   За целите на член 5 от Регламент (ЕО) № 1060/2009 действащата правна и надзорна уредба на Аржентина за агенциите за кредитен рейтинг се счита за еквивалентна на изискванията на Регламент (ЕО) № 1060/2009.
   Член 2
   Настоящото решение влиза в сила на двадесетия ден след публикуването му в Официален вестник на Европейския съюз.
   
   
      Съставено в Брюксел на 28 април 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 302, 17.11.2009 г., стр. 1.
   
      (2)  Регламент (ЕС) № 462/2013 на Европейския парламент и на Съвета от 21 май 2013 г. за изменение на Регламент (ЕО) № 1060/2009 относно агенциите за кредитен рейтинг (ОВ L 146, 31.5.2013 г., стр. 1).